Alt om den nye Kamerabetjening på iPhone 16

Indrømmet, den “innovative nyhed” på iPhone 16 serien, der blev præsenteret i aftes, virker måske nok en smule undervældende. På overfladen er den dedikerede kameraknap, der i Apple-jargon har fået navnet Kamerabetjening, nemlig ikke meget andet end en genvejsknap.

Men dyk lidt dybere ned i knappens evner, så åbner der sig helt nye muligheder på telefonen. Ikke bare for at betjene det indbyggede kamera, men for apps fra tredjepart og – ikke mindst – kunstig intelligens.

Det er nemlig ikke bare en helt almindelig knap. Den er trykfølsom i tre niveauer og man kan swipe på den, ligesom den giver taktil feedback via en lille motor. En kombination der skal give mulighed for øjeblikkeligt at få adgang til kameraet, tage billeder og starte videooptagelse.

Det svarer til at dobbelttrykke på tænd/sluk-knappen på en Android-telefon for at omgå låseskærmen og automatisk åbne kamera-app’en.

Men Kamerabetjening stopper ikke ved bare at tage billeder. En ny funktion til forhåndsvisning hjælper brugerne med at indramme motivet mere effektivt. Ved at swipe fingeren hen over kamerakontrolknappen kan du justere forskellige kameraindstillinger, såsom zoom, eksponering og dybdeskarphed.

Kan også bruges af andre apps

Knappen til Kamerabetjening er designet til at fungere med tredjepartsapps, såsom Snapchat, hvilket giver udviklere mulighed for at udnytte denne nye hardware og skabe unikke kameraoplevelser.

Det åbner spændende muligheder for sociale medieplatforme og kameraapps for at forbedre deres brugerflader og gøre det endnu mere tilgængeligt at skabe indhold.

Senere i år bliver knappen også låst op, så den kan bruges med kunstig intelligens. Ved at trykke og holde knappen nede, vil man være i stand til hurtigt at få adgang til information om objekter og steder, som kameraet peger på.

Kamerabetjening kan give informationer om den restaurant, du går forbi på gaden.

Man kan for eksempel gå forbi en restaurant, trykke på Kamerabetjening og øjeblikkeligt få informationer om restaurantens åbningstider, anmeldelser eller booke et bord. Plakater for koncerter eller andre begivenheder kan scannes, så der automatisk tilføjes en begivenhed i din kalender.

Apple åbner også Kamerabetjening til tredjeparts AI/søgeværktøjer. Uanset om du vil søge på Google efter, hvor du kan købe en vare, du lige har taget et billede af, eller få hurtig problemløsningshjælp fra ChatGPT.

Selv om Apple kalder knappen for Kamerabetjening, har den altså langt flere brugsmuligheder. Også nogle som Apple med garanti ikke har tænkt på, men som tredjepartsudviklere vil låse op og udnytte i de kommende måneder.

På trods af, at knappen måske ikke umiddelbart virker helt så innovativ som andre Apple-opfindelser, vil det ikke undre mig, om vi får dedikerede kameraknapper, som denne, at se på flere telefoner i det kommende år …

Alt om den nye Kamerabetjening på iPhone 16